
A Szerencsi Bonbon Kft. stratégiai elemzése

Kulcsszavak: csokoládégyártás; édességipar; versenyképesség; jövőkép; környezetelemzés
A hazai kézműves édesség-, és csokoládégyártás a jövőre nézve globálisan és regionálisan is számos kihívással néz szembe. Témaválasztásomat alátámasztja, hogy a globális csokoládéipar hatalmas iparág, a csokoládéfogyasztás egyre nő, valamint a kakaó ára jelentős ingadozásoknak van kitéve, ezáltal volatilis árucikknek tekinthető.
A magyar lakosság egyre több információval rendelkezik az élelmiszerekről, a fogyasztói trendek változóban vannak. Megdöbbentő adat, hogy míg hazánk népessége csökken, addig a cukorbetegek száma nő, ennek következtében lakosságarányosan a hazai cukorfogyasztás csökken, amit a KSH adatai igazolnak. Nemzetközi tendenciákat tekintve a csokoládé és édesipari termékek kereslete nő, ugyanakkor a kakaótermesztés lehetőségei folyamatosan szűkülnek. A globális felmelegedés hatásai miatt a változó időjárás, a korlátozottan rendelkezésre álló termőterület és a növényvédelmi problémák korlátozzák a hozamnövelést, így egyre nehezebb a kereslet kielégítése.
Általános célkitűzésem, hogy a nagy múlttal rendelkező hazai csokoládégyár versenyképességét megvizsgáljam, feltárjam a Szerencsi Bonbon Kft. jövőjét és lehetséges követendő stratégiáját.
A célkitűzés megvalósításához átfogó elemzésekre alapozva elkészítem a vállalat stratégiai tervét. A kutatásom során alkalmazott módszertan megfelel a gazdasági elemzésekben és a nemzetközi gyakorlatban jelenleg alkalmazott stratégiaalkotási gyakorlatnak, melynek része a teljeskörű környezetelemzés, a versenytárselemzés, valamint több analitikus és intuitív módszer, melyek a legjobb stratégia megalkotását biztosítják.
A külső faktor értékelő mátrix alapján beigazolódott, hogy a vállalat jelenlegi stratégiájával nem képes kihasználni lehetőségeit, illetve veszélyek nehezítik jövőképe megvalósítását. A belső faktor értékelő mátrix végértékét tekintve, erősségei felülkerekednek belső gyengeségein, így azok nem mérvadóak jövőképének teljesítése szempontjából. A versenyképességi mátrix alapján, a vállalat közel azonos erősségű legnagyobb potenciális erővel rendelkező riválisaihoz viszonyítva.
A Szerencsi Bonbon Kft. számára alkalmazandó legjobb stratégiai irányt QSP mátrix segítségével határoztam meg. A döntéshozó metódus alapján kapcsolt diverzifikáció elsajátítása ajánlott. Az offenzív stratégiai irány szerint a már meglévő kínálatát, rokon termékekkel javasolt bővíteni, melyek termelési folyamata hasonló technológiát igényel, valamint az új termékcsalád logikailag kapcsolódna már meglévő termékcsaládjához.



